รัฐบาลไทย-ข่าวทำเนียบรัฐบาล-นางมนพร เจริญศรี รัฐมนตรีช่วยว่าการกระทรวงคมนาคม เป็นประธานในพิธีวันคล้ายวันก่อตั้งองค์การขนส่งมวลชนกรุงเทพ ครบรอบ 47 ปี
วันศุกร์ที่ 29 กันยายน 2566
นางมนพร เจริญศรี รัฐมนตรีช่วยว่าการกระทรวงคมนาคม เป็นประธานในพิธีวันคล้ายวันก่อตั้งองค์การขนส่งมวลชนกรุงเทพ ครบรอบ 47 ปี
...
นางมนพร เจริญศรี รัฐมนตรีช่วยว่าการกระทรวงคมนาคม เป็นประธานในพิธีวันคล้ายวันก่อตั้งองค์การขนส่งมวลชนกรุงเทพ ครบรอบ 47 ปี
นางมนพร เจริญศรี รัฐมนตรีช่วยว่าการกระทรวงคมนาคม เป็นประธานในพิธีวันคล้ายวันก่อตั้งองค์การขนส่งมวลชนกรุงเทพ ครบรอบ 47 ปี พร้อมด้วย นายทวีศักดิ์ อนรรฆพันธ์ ที่ปรึกษารัฐมนตรีช่วยว่าการกระทรวงคมนาคม นายสรพันธ์ คุณากรวงศ์ เลขานุการรัฐมนตรีช่วยว่าการกระทรวงคมนาคม นายสรพงศ์ ไพฑูรย์พงษ์ รองปลัดกระทรวงคมนาคม โดยมี นายกิตติกานต์ จอมดวง จารุวรพลกุล ผู้อํานวยการองค์การขนส่งมวลชนกรุงเทพ ผู้บริหารและพนักงานให้การต้อนรับ ในวันที่ 29 กันยายน 2566 ณ อาคารสํานักงานใหญ่องค์การขนส่งมวลชนกรุงเทพ เขตห้วยขวาง กรุงเทพฯ
นางมนพร เจริญศรี กล่าวว่า รัฐบาลและกระทรวงคมนาคม โดยรัฐมนตรีว่าการกระทรวงคมนาคม นายสุริยะ จึงรุ่งเรืองกิจ มุ่งมั่นพัฒนาระบบคมนาคมขนส่ง เพื่อความอุดมสุขของประชาชนในทุกมิติ ทั้งมิติทางเศรษฐกิจ ความปลอดภัย การให้บริการที่เป็นมาตรฐานสากล และการอนุรักษ์สิ่งแวดล้อม เชื่อมโยงการให้บริการระบบคมนาคม ลดอัตราการเสียชีวิตจากอุบัติเหตุ ยกระดับคุณภาพชีวิต ลดระยะเวลาในการเดินทาง ลดต้นทุนและอัตราค่าบริการ สร้างโอกาสในการเดินทางของคนทุกกลุ่มอย่างทั่วถึงและเท่าเทียม อีกทั้งแผนยุทธศาสตร์ชาติ 20 ปีของรัฐบาล ที่ให้กระทรวงคมนาคมเร่งรัดการสร้างโอกาส ความเสมอภาคทางสังคม เพื่อให้ประชาชนทุกกลุ่ม ทั้งผู้สูงอายุ คนพิการ และเด็ก สามารถใช้บริการรถโดยสารประจําทางได้อย่างสะดวก ปลอดภัย ด้วยอัตราค่าโดยสารที่เหมาะสม รวมทั้ง การสร้างการเติบโตบนคุณภาพชีวิต ในด้านการพัฒนาประสิทธิภาพรถโดยสารประจําทาง ด้วยการเปลี่ยนมาใช้รถโดยสารพลังงานสะอาดที่เป็นมิตรกับสิ่งแวดล้อม ซึ่งตลอดระยะเวลา 46 ปี ที่ผ่านมา องค์การขนส่งมวลชนกรุงเทพ (ขสมก.) เป็นหน่วยงานรัฐวิสาหกิจในสังกัดกระทรวงฯ ที่ก่อตั้งขึ้นตามพระราชกฤษฎีกาจัดตั้งองค์การขนส่งมวลชนกรุงเทพ พ.ศ. 2519 มีภารกิจในการให้บริการรับ - ส่งประชาชน ด้วยรถโดยสารประจําทางในเขตพื้นที่กรุงเทพฯ และปริมณฑล โดยมุ่งเน้นการให้บริการที่สําคัญ ดังนี้
“ความสะดวก” ปัจจุบัน ขสมก. มีรถโดยสารประจําทาง 2,885 คัน แบ่งเป็น รถโดยสารธรรมดา 1,520 คัน และรถโดยสารปรับอากาศ 1,365 คัน วิ่งให้บริการ 107 เส้นทาง ซึ่งเพียงพอต่อการให้บริการประชาชน รวมถึง การให้บริการรถโดยสารแบบชานสูง ในสถานการณ์ปกติและกรณีเกิดสถานการณ์น้ําท่วมขัง และรถโดยสารแบบชานต่ํารองรับการใช้บริการของผู้พิการวีลแชร์
“ความสบาย” ปัจจุบัน ขสมก. อยู่ระหว่างการจัดหารถโดยสาร EV มาให้บริการประชาชน เพื่อเพิ่มความสบายจะส่งผลให้การเดินทางเป็นที่น่าประทับใจของพี่น้องประชาชน
“ความสะอาด” มีการตรวจวัดค่าไอเสียของรถโดยสารทุกคันให้อยู่ในเกณฑ์มาตรฐาน ก่อนนํารถออกวิ่งให้บริการประชาชน เพื่อลดการปล่อยฝุ่นละอองขนาดเล็ก PM 2.5
“ความประหยัด” ขสมก. จัดเก็บค่าโดยสารที่เหมาะสมและเป็นธรรม โดยมีอัตราค่าโดยสารต่ําสุด อยู่ที่ 8 บาท ตลอดสาย นอกจากนี้ สามารถชําระค่าโดยสารผ่านบัตรโดยสารล่วงหน้าอิเล็กทรอนิกส์ ในอัตรา 120 บาทต่อสัปดาห์สําหรับรถโดยสารธรรมดา และ 255 บาทต่อสัปดาห์สําหรับรถโดยสารปรับอากาศ ซึ่งทําให้ประชาชนสามารถใช้บริการรถโดยสาร ขสมก. ได้แบบไม่จํากัดจํานวนเที่ยว
“ความปลอดภัย” มีการติดตั้งระบบ GPS และกล้อง CCTV บนรถโดยสารทุกคัน เพื่อควบคุมความเร็ว และดูแลผู้ใช้บริการภายในรถ รวมทั้งกํากับดูแลการซ่อมบํารุงรถโดยสารอย่างสม่ําเสมอ เพื่อให้รถโดยสารอยู่ในสภาพพร้อมใช้งานตลอดเวลา
ในโอกาสนี้ รัฐมนตรีช่วยว่าการกระทรวงคมนาคม ได้กล่าวแสดงความยินดีเนื่องในโอกาสครบรอบ 47 ปี ขสมก. พร้อมทั้งอวยพรให้คณะผู้บริหาร บุคลากร และพนักงาน และร่วมกันสร้างสรรค์การให้บริการที่สะดวก ปลอดภัยให้กับพี่น้องประชาชนผู้ใช้บริการทุกกลุ่มอย่างเท่าเทียม สอดคล้องกับโครงการ “ราชรถยิ้ม” ที่ต้องการให้บุคลากรของทุกหน่วยงานมีรอยยิ้มและมีความสุขในการทํางาน เพื่อส่งต่อความสุขให้กับประชาชนต่อไป